Diari Oficial de la Generalitat Valenciana


Sumari del DOGV 6973, del 26-02-2013 (2013/2037)

ACORD de 22 de febrer de 2013, del Consell, de declaració com a actuació territorial estratègica del pro-jecte Alcoinnova, Projecte Industrial i Tecnològic, en el municipi d'Alcoi, presentat per la mercantil La Española Alimentaria Alcoyana, SA.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6973

Data del DOGV
:   26-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2037


Data del document
:   22-02-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Acord

Descriptors 

:   * Conselleria d'Economia, Indústria, Turisme i Ocupació
    * Alcoi
    * pla d'urbanisme

ACORD de 22 de febrer de 2013, del Consell, de declaració com a actuació territorial estratègica del pro-jecte Alcoinnova, Projecte Industrial i Tecnològic, en el municipi d'Alcoi, presentat per la mercantil La Española Alimentaria Alcoyana, SA. [2013/2037]  
El Consell, en la reunió del dia 22 de febrer de 2013, va adoptar l'acord següent:  
La figura de les actuacions territorials estratègiques està regulada a la Comunitat Valenciana per la Llei 1/2012, de 10 de maig, de la Generalitat, de Mesures Urgents d'Impuls a la Implantació d'Actuacions Territorials Estratègiques. És un instrument singular per a desenrotllar l'estratègia territorial de la Comunitat Valenciana i facilitar la implantació en el territori d'aquelles iniciatives empresarials que presenten una rellevància supramunicipal quant als seus efectes sobre la generació de renda, ocupació i dinamització del teixit productiu, i han de ser, al mateix temps, demostratives quant a la seua compatibilitat amb la infraestructura verda i la seua integració en la morfologia del territori i del paisatge.  
Per això, i per la seua especial transcendència sobre el territori de la Comunitat Valenciana, estes iniciatives requerixen la declaració com a actuacions territorials estratègiques per part del Consell, prèvia a la redacció del seu pla d'ordenació i posterior aprovació. Esta declaració va acompanyada d'un informe tècnic que definix els condicionants ambientals, territorials, urbanístics i funcionals que han de complir i els assigna un procediment de tramitació específic a fi d'assegurar la transparència del procés, la participació pública i la identificació de les accions necessàries per a permetre una ràpida i adequada implantació en el territori amb la finalitat de produir efectes positius, tant des del punt de vista econòmic com social i ambiental.  
En este cas es tracta del projecte Alcoinnova, ubicat en el municipi d'Alcoi, el qual proposa una implantació industrial amb un elevat contingut tecnològic i innovador en un entorn comarcal caracteritzat per la seua especialització en el sector industrial i la presència d'una elevada taxa d'emprenedors. Esta actuació es localitza en un dels eixos estratègics de la Comunitat Valenciana, com és el corredor de la A-7, aprofitant tots els seus components d'excel·lència territorial per a generar unes taxes elevades de renda i ocupació. En este context, l'actuació té com a objectius fonamentals:  
  
1. Crear un espai industrial singular i d'elevada qualitat en un municipi com Alcoi, declarat pel Consell com a àrea industrial prioritària, capaç d'acollir activitats d'elevat valor afegit en els sectors tecnològic i logístic, i amb la presència d'empreses punteres i de reconegut prestigi en el camp industrial compromeses amb la innovació, la diversificació i la internacionalització.  
2. Canalitzar una inversió, l'impacte total de la qual arribaria als 80 milions d'euros i la creació/manteniment d'uns 750 llocs de treball, entre directes, indirectes i induïts, només en la primera fase, i podria arribar als 2.000 llocs de treball en la segona fase d'implantació d'empreses en este parc industrial.  
3. Desenrotllar l'Estratègia de Política Industrial Visió 2020 de la Generalitat, l'objectiu principal de la qual és augmentar el pes del sector industrial fins al 20 % del PIB de la Comunitat Valenciana, i potenciar l'empreniment com a eix fonamental perquè el sector industrial recupere l'important protagonisme que li correspon per la nostra tradició i capacitat empresarials.  
4. Potenciar espais d'activitat econòmica funcionals i atractius des del punt de vista de les condi-cions ambientals, paisatgístiques i arquitectòniques per a afavorir la retenció i atracció d'inversions i de professionals amb elevada qualificació capaços de desenrotllar processos d'innovació en el territori.  
5. Establir un diàleg que produïsca efectes sinèrgics i complementaris entre l'actuació i el seu entorn ambiental i paisatgístic, per mitjà d'un compromís permanent de contribució del projecte a la millora del Parc Natural del Carrascar de la Font Roja, en els termes que dispose el departament competent en matèria de gestió del medi natural.  
6. L'execució d'este projecte produirà un efecte demostratiu que servirà de referent per a altres projectes que s'implanten en el territori. La qualitat del disseny arquitectònic, que serà jutjat per un panel d'experts internacionals, i la integració paisatgística seran condicionants fonamentals per a la seua materialització, i li atorgaran una marca de qualitat d'acord amb la seua capacitat de dinamització econòmica i social.  
  
El Consell és l'òrgan competent per a l'adopció d'este acord, de conformitat amb el que disposen els articles 2 i 3 de l'esmentada Llei 1/2012.   
Per tot això, una vegada analitzada i avaluada tota la informació aportada per la mercantil La Española Alimentaria Alcoyana, SA, i vistos els pertinents informes, a proposta del conseller d'Economia, Indústria, Turisme i Ocupació i de la consellera d'Infraestructures, Territori i Medi Ambient, el Consell  
  
ACORDA  
  
Primer  
Declarar el projecte Alcoinnova, Projecte Industrial i Tecnològic, en el municipi d'Alcoi, presentat per la mercantil La Española Alimentaria Alcoyana, SA, com a actuació territorial estratègica en els termes regulats per la Llei 1/2012.  
  
Segon  
De conformitat amb l'article 2.3 de la Llei 1/2012, designar la Conselleria d'Economia, Indústria, Turisme i Ocupació com a òrgan responsable del seguiment i control de l'execució de l'actuació.  
  
Tercer  
De conformitat amb l'article 2.3 de la Llei 1/2012, designar la Conselleria d'Infraestructures, Territori i Medi Ambient com a òrgan responsable de la tramitació i aprovació de l'instrument de planificació que es derive d'esta actuació.  
  
Quart  
De conformitat amb l'article 3.3 de la Llei 1/2012, designar l'Ajuntament d'Alcoi com a responsable de la tramitació i aprovació dels instruments de gestió i execució de l'actuació, comptant amb el suport necessari de la Conselleria d'Infraestructures, Territori i Medi Ambient.  
  
Quint  
El desenrotllament d'esta actuació territorial estratègica es durà a terme complint les condicions expressades en l'informe previst en l'article 3.2 de la Llei 1/2012. L'incompliment de les esmentades condicions donarà lloc a la caducitat de l'actuació, amb els efectes previstos en l'article 5.3 de la Llei 1/2012.  
  
Sext  
Condicionar la present declaració a la formalització per part de La Española Alimentaria Alcoyana, SA, de les garanties requerides per l'article 3.4 de l'esmentada Llei 1/2012, en els termes indicats en l'informe mencionat en l'apartat quint d'este acord, i la quantia de les quals s'establix en l'1 per cent de la suma de la inversió prevista en infraestructures i obres d'urbanització, i la necessària per a culminar la primera fase del projecte, dins del termini de quinze dies des de la notificació d'este acord.  
  
Valencia, 22 de febrer de 2013  
  
El vicepresident i secretari del Consell,  
JOSÉ CÍSCAR BOLUFER